钦定古今图书集成/明伦汇编/官常典/第536卷 > 王铭
## 钦定古今图书集成/明伦汇编/官常典/第536卷 > 王铭

按《明外史》本传：“铭字子敬，和州人。初隶元帅俞通海
麾下，从攻元将蛮子海牙于采石，以铭骁勇，选充奇
兵。战方合，率敢死士大噪突之，拔其水砦，自是数有功。与吴军战太湖，流矢中右臂，引佩刀出其镞，复战，
通海劳之曰：‘李陵贤将，其麾下裹创斗固宜。予何人，
乃得此于尔’？”复拔通州之黄桥、鹅项诸砦，赐白金文
绮。击汉军于龙湾，逐北至采石，铭独突其陈，敌兵攒
槊刺铭伤颊。铭三出三入，所杀伤过当，赐文绮银碗，
选充宿卫。遂从太祖取江州。复从破汉军于康郎山，
又从破之于泾江口，克英山诸砦，擢管军百户。从副
将军常遇春与吴军战湖州之弁山，再战旧馆。已又
战乌镇，凡大小战数十，功多。命守松江，移太仓，以其
兵捕斩倭寇千馀人，复赐白金、文绮。洪武四年都试
百户，诸善用枪者，率莫能与铭抗。进太仓卫管军副
千户，擢长准卫指挥佥事，移温州。铭上疏曰：“臣所领
镇，岸大海而控岛夷。城池楼橹，仍陋袭简。非独不足
壮国威。猝有风潮之变，捍御无所，势须改为。臣敢以
闻。”于是缮城濬濠，悉倍于旧。又加筑外垣，起海神山，
属郭公山，首尾二千馀丈，宏敞壮丽，屹然东浙巨镇。
帝甚嘉之，予世袭。铭尝请告暂还和州温士女遮道
送迎，长吏皆相顾叹曰：“吾属为天子牧民，民视吾属
去来漠然，愧王指挥多矣。”历右军都督佥事。二十六
年坐蓝党死。